b'\n_START_ARTICLE_\nTigrasti komar\n_START_SECTION_\nOpis\n_START_PARAGRAPH_\nOdrasle \xc5\xbeivali merijo med 2 in 10\xc2\xa0mm. Na \xc4\x8dlenkih stopalc nog (tarsus) ima srebrnkasto bele luske, ki nogam dajejo progast videz. Hrbtni del oprsja je \xc4\x8drn z belo vzdol\xc5\xbeno progo, ki se za\xc4\x8dne na glavi in poteka do zadka. Bele lise dajejo progast videz tudi zadku. Samci so nekoliko manj\xc5\xa1i od samic, od njih se razlikujejo predvsem po \xc5\xa1opastih tipalnicah in obustnih okon\xc4\x8dinah, prilagojenih za sesanje nektarja.\n_START_SECTION_\nEkologija in raz\xc5\xa1irjenost\n_START_PARAGRAPH_\nKot vsi drugi komarji je tudi tigrasti komar vezan na vode, v katerih se razvijajo li\xc4\x8dinke. Preferira stoje\xc4\x8do vodo, vendar lahko li\xc4\x8dinke pre\xc5\xbeivijo tudi v po\xc4\x8dasi teko\xc4\x8di. Izkoristi lahko tudi zelo majhne in za\xc4\x8dasne vode, kot so lu\xc5\xbee, in vode, ki zastajajo v odpadnih avtomobilskih pnevmatikah ter cvetli\xc4\x8dnih lon\xc4\x8dkih._NEWLINE_Vrsta izvira iz jugovzhodne Azije, v zadnjih desetletjih pa se je njegov areal raz\xc5\xa1iril na vse svetovne celine z izjemo Antarktike. Domnevajo, da je \xc5\xa1irjenje posledica trgovine z rabljenimi pnevmatikami. V Evropi je prisoten vsaj od leta 1979, ko so vrsto odkrili v Albaniji. Na zahodni polobli so ga prvi\xc4\x8d opazili v Houstonu (Teksas) avgusta 1985 in se je od takrat raz\xc5\xa1iril \xc5\xbee v 26 ameri\xc5\xa1kih zveznih dr\xc5\xbeavah. Povezavo s pnevmatikami ka\xc5\xbee dejstvo, da od 92 okro\xc5\xbeij, kjer so opazili tigraste komarje, 64 le\xc5\xbei ob glavnih avtocestah, ki povezujejo zvezne dr\xc5\xbeave (Interstate), kar je dvakrat toliko kot \xc4\x8de \xc5\xa1irjenje ne bi bilo povezano s prometom. Lo\xc4\x8deno so jih iz Evrope leta 1986 vnesli v Brazilijo, iz Amerike pa v za\xc4\x8detku devetdesetih nazaj v Evropo, na Apeninski polotok. Od tam se po\xc4\x8dasi \xc5\xa1iri proti severu Evrope. Trenutno najsevernej\xc5\xa1e znano najdi\xc5\xa1\xc4\x8de je pri 49\xc2\xb0 severne zemljepisne \xc5\xa1irine v Nem\xc4\x8diji. Po mnenju urednikov seznama invazivnih vrst sodi zaradi potenciala prena\xc5\xa1anja nalezljivih bolezni med 100 najresnej\xc5\xa1ih invazivnih vrst na svetu s stali\xc5\xa1\xc4\x8da \xc4\x8dloveka._NEWLINE_V Sloveniji so tigraste komarje v ve\xc4\x8djem obsegu prvi\xc4\x8d opazili leta 2005 v Obalno - kra\xc5\xa1ki regiji, vzor\xc4\x8denja v kasnej\xc5\xa1ih letih pa potrjujejo, da se je vrsta ustalila v celotni jugozahodni Sloveniji in je raz\xc5\xa1irjena vse do Ljubljane; poleg obalnega pasu je pogosta tudi na gori\xc5\xa1kem.\n_START_SECTION_\nKot prena\xc5\xa1alec bolezni\n_START_PARAGRAPH_\nTigrasti komar je v svojem naravnem obmo\xc4\x8dju raz\xc5\xa1irjenosti prena\xc5\xa1alec vro\xc4\x8dice denga, eksperimentalno pa so dokazali tudi, da lahko v njegovem telesu pre\xc5\xbeivi ve\xc4\x8d drugih vrst virusov. Leta 2007 je bilo v Italiji blizu 200 primerov oku\xc5\xbebe z virusom \xc4\x8dikungunja, ki se je na ljudi prenesel s pikom tigrastega komarja, kar je prvi primer oku\xc5\xbebe s tem virusom izven tropskih krajev.'